Vermeende huisrowers vas ná hoëspoedjaagtog | Maroela Media
Vermeende huisrowers vas ná hoëspoedjaagtog
Foto: Benoni City Times
Twee vermeende huisrowers is Vrydag beseer en een in hegtenis geneem ná 'n hoëspoedjaagtog en 'n skietery met metropolisiebeamptes en lede van die gemeenskapspolisiëringsforum (GPF) in Benoni, Gauteng.
Hoofsuperintendent Wilfred Kgasago, woordvoerder vir die Ekurhuleni-metropolisie, het gesê GPF-lede het 'n motor opgemerk wat glo gebruik is tydens 'n huisroof in Farramere vroeër die week waar 'n vuurwapenkluis met drie handwapens gesteel is.
"Die drie verdagtes het in die silwer VW Golf weggejaag en hulle het op die GPF-lede losgebrand," het Kgasago gesê. "Die GPF-lede het die polisie se hulp ontbied."
'n Lid van die metropolisie se misdaadvoorkomingtaakspan het vinnig reageer en op die verdagtes losgebrand. Een van die verdagtes is beseer en toe die ander twee probeer weghardloop, het een sy been gebreek. Die derde man is op die toneel in hegtenis geneem.
Die twee beseerdes is onder polisiebewaking na die Tembisa-hospitaal geneem. Die polisie het beslag gelê op 'n .38 rewolwer.
Die verdagtes sal binnekort in die landdroshof in Kempton Park verskyn op aanklag van diefstal, poging tot moord en die besit van 'n ongelisensieerde vuurwapen en ammunisie.